สเปน ประเทศที่บอบช้ำอยู่ แล้วมาเจอวิกฤติซ้ำ
ในช่วงระหว่างปี ค.ศ. 2008-2014 สเปนเกิดวิกฤติการเงินของประเทศ ซึ่งเหตุการณ์ดังกล่าวนั้นถึงขนาดถูกเรียกว่า Great Recession in Spain หรือ ภาวะเศรษฐกิจถดถอยครั้งใหญ่ของสเปน  นับจากวันนั้นผ่านมา 6 ปี สเปนกำลังเจอความท้าทายอย่างหนักอีกครั้ง จากผลกระทบของไวรัส Covid-19
19 เม.ย. 2563

สเปน ประเทศที่บอบช้ำอยู่ แล้วมาเจอวิกฤติซ้ำ /โดย ลงทุนแมน
ในช่วงระหว่างปี ค.ศ. 2008-2014 สเปนเกิดวิกฤติการเงินของประเทศ
ซึ่งเหตุการณ์ดังกล่าวนั้นถึงขนาดถูกเรียกว่า Great Recession in Spain หรือ ภาวะเศรษฐกิจถดถอยครั้งใหญ่ของสเปน
นับจากวันนั้นผ่านมา 6 ปี สเปนกำลังเจอความท้าทายอย่างหนักอีกครั้ง จากผลกระทบของไวรัส Covid-19
ซึ่งครั้งนี้ดูเหมือนว่า ถ้าสถานการณ์ยังลากยาว
เศรษฐกิจของสเปนอาจประสบกับความถดถอยรุนแรงกว่าครั้งล่าสุด
สเปนจะผ่านวิกฤติครั้งนี้ไปได้หรือไม่
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
สเปนเป็นประเทศที่มีมูลค่า GDP กว่า 44.7 ล้านล้านบาท เป็นอันดับที่ 13 ของโลก ใหญ่เป็นอันดับที่ 6 ในทวีปยุโรป และใหญ่เป็น 3 เท่าของประเทศไทย
รายได้เฉลี่ยต่อหัวของชาวสเปนเท่ากับ 988,000 บาทต่อปี ซึ่งอยู่อันดับที่ 29 ของโลก และเป็น 5 เท่าของคนไทย
ครั้งล่าสุดที่เศรษฐกิจของสเปนเข้าสู่ภาวะถดถอยมาจากจุดเริ่มต้นของวิกฤติของภาคธนาคารที่มีหนี้เสียมหาศาลจากภาวะฟองสบู่อสังหาริมทรัพย์แตก
การถดถอยของภาวะเศรษฐกิจของสเปนในตอนนั้น ทำให้บริษัทจำนวนมากล้มละลาย อัตราการว่างงานของประเทศพุ่งสูงถึง 27% ในปี 2013
เหตุการณ์นั้นทำให้ท้ายที่สุด รัฐบาลสเปนต้องเข้ารับความช่วยเหลือจากสหภาพยุโรปด้วยจำนวนเงินถึง 4 ล้านล้านบาท เรื่องนี้ทำให้หนี้สาธารณะของประเทศเพิ่มขึ้นจาก 53% ในปี 2009 ไปเป็น 96% ในปี 2013
จนทำให้สเปนถูกขนานนามว่า เป็นหนึ่งในผู้ป่วยแห่งยุโรป ร่วมกับประเทศอย่างกรีซ โปรตุเกส ไอร์แลนด์ และไซปรัส ที่มีหนี้สาธารณะต่อ GDP ในระดับสูง
กลับมาที่ปัจจุบัน
การแพร่ระบาดของไวรัส Covid-19 ทำให้หลายฝ่ายกังวลว่า
สเปนอาจเข้าสู่ภาวะเศรษฐกิจถดถอยอีกครั้ง
เพราะสเปนเป็นหนึ่งในประเทศที่ได้รับผลกระทบ โดยเป็นประเทศที่มีผู้เสียชีวิต และผู้ติดเชื้อ มากเป็นอันดับต้นๆ ในโลก
หลังจากการระบาดของ Covid-19 ที่สเปนเริ่มรุนแรงมากขึ้น
รัฐบาลสเปนจึงประกาศใช้มาตรการล็อกดาวน์ ด้วยการให้ชาวสเปนต้องกักตัวเองอยู่ในบ้าน
พร้อมทั้งมีการประกาศปิดพรมแดนไม่ให้ชาวต่างชาติเข้าสเปนในช่วงที่ผ่านมา
ซึ่งมาตรการนี้ ย่อมส่งผลกระทบอย่างหลีกเลี่ยงไม่ได้ต่อภาคบริการของประเทศ ซึ่งมีสัดส่วนกว่า 74% ของ GDP
โดยเฉพาะอุตสาหกรรมท่องเที่ยวและเดินทางที่เป็นส่วนสำคัญในภาคบริการนั้น ปัจจุบัน มีมูลค่า 6.7 ล้านล้านบาท หรือประมาณ 15% ของมูลค่า GDP ของสเปน กำลังได้รับผลกระทบอย่างมาก
ขณะที่ก่อนหน้าที่จะเกิดการแพร่ระบาดของไวรัส Covid-19 นั้น เศรษฐกิจของสเปนก็มีแนวโน้มชะลอตัวมาอย่างต่อเนื่องในช่วง 3 ปีที่ผ่านมา เนื่องจากการบริโภคและการลงทุนในประเทศที่ชะลอตัวลง
ปี 2017 อัตราการเติบโตของ GDP เท่ากับ 2.9%
ปี 2018 อัตราการเติบโตของ GDP เท่ากับ 2.4%
ปี 2019 อัตราการเติบโตของ GDP เท่ากับ 2.0%
ซึ่งแน่นอนว่า วิกฤติ Covid-19 ที่กำลังระบาดอยู่จะทำให้เรื่องนี้เลวร้ายกว่าในช่วง 3 ปีที่ผ่านมาอย่างไม่ต้องสงสัย
พอเรื่องเป็นแบบนี้ นักเศรษฐศาสตร์จึงคาดว่า มูลค่า GDP จะติดลบ 2.8% ในปีนี้ ซึ่งเป็นการติดลบครั้งแรกในรอบ 6 ปี หลังจากภาวะเศรษฐกิจถดถอยครั้งใหญ่ของสเปนครั้งล่าสุด
ปัจจุบัน อัตราการว่างงานของสเปนอยู่ที่ 13.6% ซึ่งถือว่าสูงเมื่อเปรียบเทียบกับประเทศพัฒนาแล้วในยุโรปหลายประเทศเช่น
เยอรมนี อยู่ที่ 3.2%
สหราชอาณาจักร อยู่ที่ 3.9%
ฝรั่งเศส อยู่ที่ 8.1%
อิตาลี อยู่ที่ 9.7%
และล่าสุดในเดือนมีนาคม 2020 เดือนเดียวสเปนมีจำนวนผู้ตกงาน 834,000 คน ทำให้ปัจจุบัน สเปนมีจำนวนคนตกงานสูงถึง 3.5 ล้านคน
เรื่องนี้ จึงทำให้รัฐบาลสเปนประกาศมาตรการเพื่อบรรเทาผลกระทบให้แก่ภาคธุรกิจที่ขาดสภาพคล่องและประชาชนชาวสเปนที่ได้รับผลกระทบจากการแพร่ระบาดของ Covid-19 ด้วยจำนวนเงินกว่า 7 ล้านล้านบาท
ซึ่งงบประมาณจำนวนนี้ คิดเป็นสัดส่วนกว่า 15% ของ GDP ยังเป็นจำนวนเงินงบประมาณในการกระตุ้นเศรษฐกิจที่มากที่สุดในประวัติศาสตร์ของสเปนด้วย
ต้องตามดูกันต่อไปว่า
การแพร่ระบาดของ Covid-19 จะจบลงเมื่อไร
เพราะยิ่งลากยาวไปเรื่อยๆ คาดว่าสเปนกำลังจะต้องเจอกับวิกฤติเศรษฐกิจที่รุนแรงตามมา
แต่คงไม่ใช่สเปนประเทศเดียว
ประเทศอื่นทั่วโลกก็กำลังเจอวิกฤติเศรษฐกิจครั้งใหญ่ในรอบหลายปี
บางประเทศแข็งแรงที่จะรับมือได้
แต่ก็มีบางประเทศที่บอบช้ำมาก่อนซึ่งทำให้อ่อนแอเกินกว่าที่จะรับมือ
และหนึ่งในนั้นก็คือ สเปน ในเวลานี้..
ปิดท้ายด้วยข้อมูลที่น่าสนใจ
ในปี 1918 ได้เกิดไข้หวัดใหญ่สเปนระบาดขึ้น ซึ่งนับเป็นหนึ่งในโรคระบาดครั้งรุนแรงที่สุดในประวัติศาสตร์ของมนุษยชาติ
อย่างไรก็ตาม แม้จะมีชื่อว่า ไข้หวัดใหญ่สเปน แต่แท้จริงแล้วต้นกำเนิดของไข้หวัดดังกล่าวเชื่อกันว่าเกิดจากฝรั่งเศส
ซึ่งในเวลานั้น มีจำนวนผู้ติดเชื้อไข้หวัดใหญ่สเปนประมาณ 500 ล้านคน หรือประมาณ 1 ใน 3 ของประชากรโลก ซึ่งคาดว่ามีผู้เสียชีวิตกว่า 50-100 ล้านคน เลยทีเดียว..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-
-
-
-